Wojerecy (KD/SN). Kóžde druhe lěto spožča město Wojerecy Čestnu jehłu Günthera Petersa wobydlerjam, kotřiž často hižo lětdźesatki čestnohamtsce na dobro wobydlerstwa skutkuja. Njedawno je Uwe Vogel wot wyšeho měšćanosty Torstena Rubana-Zeha (SPD) w starej radnicy tajke wuznamjenjenje přijimał, dokelž je wón wot lěta 1993 čestnohamtski sudnik na Sakskim krajnym socialnym sudnistwje w Kamjenicy.
Měsačnje jězdźi Uwe Vogel do Kamjenicy, hdźež so na prawniskich wusudach za zbrašenych ludźi z cyłeje Sakskeje wobdźěla, kaž 67lětny rozprawja. Při tym móže so jednać wo płaćenje wotškódnjenja abo wo wěste zapiski do wupokaza za ćežkozbrašenych. Zapoda-li něchtó přećiwo wusudam socialnych sudnistwow w Drježdźanach, Kamjenicy a Lipsku znapřećiwjenje, potom krajne socialne sudnistwo jako druha instanca tajki wusud přepruwuje, Vogel rozłožuje.
Kamjenc/Zhorjelc (SN/BŠe). Towaršnosć za strowotnistwo a zastaranje w Sakskej (GGS) přewozmje nošerstwo Kamjenskeje chorownje swj. Jana kaž tež Zhorjelskeje Carolusoweje chorownje. Předewzaće chce wšitke hospodarske podźěle maltezow přewzać, wo kotrež so dotal mjenowanej klinice staratej. Wotpowědne zrěčenje su předwčerawšim podpisali. Wobě chorowni matej swoje ćežišća zachować, tak zo je medicinske zastaranje na městnje móžne. Kaž nowy nošer přilubi, wobhospodarjenje mjenowaneju bjez změnow dale dźe, štož je dołhodobnje zawěsćene. Nichtó njebudźe wupowědźeny. Hladanje staršich a pomoc potrěbnych ludźi kaž tež dalše aktiwity, kotrež maltezojo w kónčinje poskićeja, dale wostanu.
W Kamjenskej chorowni je tuchwilu 160 łožow za pacientow. Wo něhdźe 7 600 pacientow so tam 330 sobudźěłaćerjow wob lěto stara. W Zhorjelcu maja 120 łožow k dispoziciji a 270 sobudźěłaćerjow. Wob lěto lěkuja tam něhdźe 4 800 stacionarnych pacientow. W dwěmaj medicinskimaj zastaranskimaj centrumomaj hladaja nimo toho něhdźe 20 000 ambulantnych pacientow wob lěto.
Nimale 70 procentow wšěch Němcow nad dwanaće lětami je mjeztym dwójce přećiwo koronje šćěpjenych. W našich susodnych krajach kaž w Nižozemskej, Belgiskej a Francoskej maja šćěpjenske kwoty nad 80 procentami. Po informacijach strowotniskeje organizacije WHO su po cyłym swěće wjace hač tři miliardy ludźi dwójce šćěpjene, kóždy druhi čłowjek na swěće znajmjeńša jónu. W chudšich krajach swěta so ludźo wo šćěpiwo torhaja, zo bychu skónčnje před wirusom škitani byli. W Němskej pak mamy přeco hišće tójšto ludźi, kotřiž radšo dale a krućiše postajenja za nješćěpjenych znjesu, město toho zo bychu sej srědk, kotremuž njedowěrjeja, injicěrować dali. Přewulke su njewěstosće. Lědma štó dźě wě, kak tajke šćěpjenje scyła funguje. Chcu jako student mediciny štyri šćěpiwa, kotrež su w Europje dotal dowolene, předstajić a rozkłasć, na kotre wašnje wone před koronawirusom škitaja.
Šćěpiwa z mRNA
Drježdźany (SN). W Sakskej pobrachuje hižo nětko wjele domjacych lěkarjow, předewšěm we wjesnych kónčinach. Najebać to, zo je wjele zajimcow za studij mediciny, wukubłanske kapacity w Němskej njedosahaja, zo móhli wšitkim abiturientam, kotřiž chcyli so z lěkarjom stać, studij zmóžnić. Tohodla je sakske zjednoćenstwo chorobnych kasow (KV) modelowy projekt wuwiło. Pod hesłom „Studować w Europje – přichod w Sakskej“ chcedźa zajimcam přistup na uniwersitu w madźarskim měsće Pécs zmóžnić, zo bychu tam humanu medicinu studowali. Za čas regularneho studija jim studijne popłatki spušća. Po studiju absolwuja wobdźělnicy dalekubłanje na fachoweho lěkarja za powšitkownu medicinu w Sakskej. Pozdźišo zasadźa jich znajmjeńša pjeć lět w praksach domjacych lěkarjow, ale zwonka Lipska/Markkleeberga a Drježdźan/Radebeula. Zo móhli sej dźěło domjaceho lěkarja zbližić, maja studowacy praksu za partnera, hdźež wob lěto dwanaće dnjow hospituja.
ces_Latn szl_Latn ces_Latn ces_Latn szl_Latn sna_Latn szl_Latn